15. schôdza NR SR - 2.deň - B. popoludní
Dátum: 2024-06-12
Poslanec: Remišová, Veronika (SLOVENSKO)
Druh vystúpenia: Vystúpenie v rozprave

64. Vážené dámy poslankyne, vážení páni poslanci, je príznačné, že keď ide o infozákon, tak vždy ho predkladá vláda, v ktorej je SMER alebo SNS. Ako už bolo spomenuté, tento problém sme riešili aj za predchádzajúcich vlád SMER-u, keď sa vyhovárali na takzvané šikanózne žiadosti o informáciu, a riešime ho znovu teraz, keď je vo vláde SMER. Vládnej koalícii akoby nestačila deštrukcia právneho štátu, ale pod zámienkami, ktoré nemajú akúkoľvek vnútornú logiku, sa rozhodli umlčať kritikov a občanom de facto zakázať pýtať sa, ako šafária s ich peniazmi. A je logické, že teda na to používa táto vládna koalícia práve Slovenskú národnú stranu, pán Danko s Huliakom sa podujali predložiť tento, tento zákon. Táto novela má zavrieť ústa občanom. Sú tu snahy umlčať opozíciu. Dnes sme počuli ministra obrany Roberta Kaliňáka, ktorý, kde hovoril, že bude trestať nenávistné prejavy v online priestore. Doteraz to vôbec nevadilo. Pán minister vnútra Šutaj Eštok dokonca bol v relácii, sa vybavoval a smial sa s trestne stíhaným Dannym Kollárom, extrémistom, ale tam prejavy, nenávistné prejavy na internete nevadili. Pripomeniem len niekoľko jeho výrokov. Napríklad na profesora, nebohého profesora Krčméryho hovoril, že je tučné prasa, ktoré má skapať, alebo napríklad na novinárku hovoril, ani to tu nechcem opakovať, výrazy, ktoré o žene hovoril. Vtedy to nevadilo, teraz pán minister Kaliňák vyhlásil vojnu nenávistným prejavom v online priestore. Gratulujem, ale dúfam, že teda prvých porieši stíhaných extrémistov. Po nenávistných prejavoch prišli na rad aj novinári, to budeme tu mať sériu zákonov, ktoré pripravuje vládna koalícia, ktoré už avizovali, ktoré majú novinárom zapchať ústa a umlčať ich tým, že im budú dávať horibilné pokuty, ak nezverejnia opravu v takej forme, v takej dĺžke, ako si vládna koalícia bude predstavovať. No a po novinároch prišli na rad aj občania. Pretože tento infozákon, to je v prvom rade právo pre občanov. Článok, myslím, že 26 ústavy hovorí, že občania majú právo na informácie. Je to ich ústavné právo a majú právo pýtať sa vládnej koalície, majú právo pýtať sa ministrov, čo za ich peniaze robia, ako tieto peniaze používajú. Vládna koalícia, konkrétne Slovenská národná strana, chce štátnym úradom dať možnosť prakticky akúkoľvek infožiadosť spoplatniť. V zákone nie je, to už spomínal, myslím, že kolega pán poslanec Dostál, nie je absolútne vysvetlené, čo sa myslí tým, že je s tým robota alebo poplatok, primeraný poplatok. Absolútne žiadne mantinely, môžu spoplatniť a akokoľvek spoplatniť akúkoľvek žiadosť o informácie. Takto ministerstvá napríklad môžu zablokovať zverejnenie informácií napríklad, koľko platia ministri svojim kamarátom, straníkom, podržtaškám, takisto si nezistíte informácie, vďaka ktorým sa v minulosti podarilo odhaliť mnohé škandály, napríklad škandál Plavčanových eurofondov, ktorý, mimochodom, bol v réžii SNS. Ja tento zákon pokladám nielen teda za kompetentný, ako už podotkli niektorí predrečníci, ktorí hovorili, že nie sú, nie je, vládna koalícia nie je schopná ani správne okopírovať českú právnu úpravu, ale pokladám ho priam za obludný, lebo naozaj zapcháva ústa práve občanom, občanom. A ja sa nečudujem, že to predkladá, že to predkladá pán Danko spolu so svojimi poslancami z koalície. My sme sa, napríklad podľa infozákona sme si žiadali informácie o platoch vedúcich pracovníkov a pánovi Tarabovi sa veľmi ťažko vysvetľovalo, prečo hneď prvý mesiac po nástupe dal svojej úradníčke plat s odmenou v hodnote 8-tisíc eur. V čase, kedy občania nemajú lacnejšie potraviny, nemajú lacnejšie energie, zobrali ste im preplácanie zdravotnej starostlivosti na zuby, nemajú lacnejšie pohonné hmoty, tak prvý mesiac, bum, úradníčka v kancelárii ministra SNS 8-tisíc eur. Ja to pokladám za absolútnu aroganciu voči občanom. A nehovoriac o tom, o tom vládnom balíku, ktorý ste teraz predložili do parlamentu, pardon, nie do parlamentu, vo vláde ste ho schválili. To znamená, že doživotná renta vo výške platu poslanca pre predsedu Národnej rady a pre predsedu vlády. Čiže najprv sa zvýšia platy na 10-tisíc eur mesačne. Ešte raz opakujem, ľuďom zrušíme preplácanie zdravotnej starostlivosti na zuby, lacné potraviny nie sú, energie lacné nie sú, ale vláda si zvýši plat na 10-tisíc eur mesačne a teraz, keď sa budem pýtať, že čo robí vláda, čo robí vláda za ten plat, pani ministerka tu mala poslancom SNS, pani ministerka za SNS Šimkovičová tu mala sedieť a predkladať zákon, za ktorý nám hrozí pokuta z Bruselu. A pani ministerku sme našli na jachte... (Prerušenie vystúpenia predsedajúcim.) Blaha, Ľuboš, podpredseda NR SR Pani poslankyňa, skúsme sa vrátiť k téme prejednávania nášho zákona. Ďakujem pekne. Remišová, Veronika, poslankyňa NR SR Ďakujem. Čiže podľa zákona o informáciách, samozrejme, sa už nebudete môcť pýtať, čo robia vaši volení predstavitelia za vaše peniaze, ktorými sa im skladáte na platy. Takže... blížim sa k záveru. Po semafore, plochej zemi, ministerstve nekultúry, papalášizme, prevážaniu sa po národných parkoch na štvorkolkách tu máme ďalší arogantný odkaz občanom: vy nemáte právo sa na nič pýtať, vy len plaťte a buďte ticho! Čo je ale horšie, zákon zablokuje aj komunálnych politikov a, alebo aktivistov a ľudí, ktorí strážia na hospodárenie na všetkých úrovniach štátu, teda aj v samospráve. A pýtam sa, že kto z nich si bude môcť dovoliť platiť desiatky eur za to, že nejaký úradník mu dá informáciu, na ktorú má podľa ústavy právo. Pretože čl. 26, opakujem, to hovorí jasne: sloboda prejavu a práva na informácie sú zaručené. A ja pokladám za protiústavné, ak štátny aparát si chce pýtať peniaze za niečo, čo občanovi zaručuje ústava. Ja som bola komunálna poslankyňa na tej najnižšej úrovni a mnohé informácie, ktoré, vďaka ktorým sa nám podarilo aj zlepšiť fungovanie samosprávy, sme často mali s kolegami na základe infožiadostí. A nikto si od nás, alebo nikto si nedovolil dať návrh zákona, v ktorom by si za tieto informácie pýtal peniaze. A ja chápem, že vám je to nepríjemné, ja som musela odpovedať na desiatky infožiadostí, ktoré chodili na naše ministerstvo. Áno, boli doslova šikanózne od nemenovaného pána prišlo, niekoľko infožiadostí prišlo každý deň. To boli že desiatky infožiadostí. A na tieto infožiadosti sme odpovedali, lebo sme si hovorili, dobre, majú na tie informácie právo. A čo vy idete teraz urobiť? Vy idete spoplatniť právo na informácie pre občanov. Čiže zapchať ústa novinárom, zapchať ústa opozícii a zapchať ústa občanom. A to naozaj pokladám aj voči vašim voličom na tej, na tej úplne najspodnejšej úrovni v regiónoch to pokladám za mimoriadne, mimoriadne arogantné. Preto, samozrejme, myslím, že to ide samo od seba, hovorím za všetkých kolegov, tento náhubkový zákon pre občanov určite, určite nepodporíme a urobíme všetko pre to, aby, aby tento návrh nebol schválený. A ja vás teda vyzývam, aby ste nešli proti vlastným občanom, lebo obmedzujete aj vašich vlastných voličov. Voliči majú právo vedieť, čo za ich peniaze na ministerstvách sa robí, koľko to stojí a čo za to robia ich volení predstavitelia. Pretože opakujem, zvýšili ste si platy arogantne na 10-tisíc eur mesačne a ani do parlamentu sa vám chodiť nechce. To, to, to je neskutočné, že pani ministerka, ktorá tu mala včera byť, tak je na jachte, že hanbite sa! Naozaj hanbite sa! Dobre. Ďakujem veľmi pekne a zákon nepodporíme.